CELEX: 32014R0335
Language: et
Date: 2014-03-11 00:00:00
Title: Euroopa Parlamendi ja nõukogu määrus (EL) nr 335/2014, 11. märts 2014 , millega muudetakse nõukogu määrust (EÜ) nr 1198/2006 (Euroopa Kalandusfondi kohta) seoses teatavate sätetega, mis käsitlevad finantsstabiilsuse säilitamisega tõsistes raskustes või sellises ohus olevate teatavate liikmesriikide finantsjuhtimist

5.4.2014   
            
            
               ET
            
            
               Euroopa Liidu Teataja
            
            
               L 103/33
            
         EUROOPA PARLAMENDI JA NÕUKOGU MÄÄRUS (EL) nr 335/2014,
   11. märts 2014,
   millega muudetakse nõukogu määrust (EÜ) nr 1198/2006 (Euroopa Kalandusfondi kohta) seoses teatavate sätetega, mis käsitlevad finantsstabiilsuse säilitamisega tõsistes raskustes või sellises ohus olevate teatavate liikmesriikide finantsjuhtimist
   EUROOPA PARLAMENT JA EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 43 lõiget 2,
   võttes arvesse Euroopa Komisjoni ettepanekut,
   olles edastanud seadusandliku akti eelnõu liikmesriikide parlamentidele,
   võttes arvesse Euroopa Majandus- ja Sotsiaalkomitee arvamust (1),
   toimides seadusandliku tavamenetluse kohaselt (2)
   
   ning arvestades järgmist:
   
               (1)
            
            
               Enneolematu ulatusega ülemaailmne finantskriis ja majanduslangus on oluliselt pärssinud mitme liikmesriigi majanduskasvu ja kahjustanud finantsstabiilsust ning seega järsult halvendanud nende finants- ja majandustingimusi. Teatavad liikmesriigid on sattunud tõsistesse raskustesse või neid ähvardavad raskused. Eeskätt valmistab liikmesriikidele probleeme majanduskasv ja finantsstabiilsus ning suurenev eelarvepuudujääk ja võlakoormus.
            
         
               (2)
            
            
               On võetud olulisi meetmeid kriisi negatiivse mõju tasakaalustamiseks Euroopa Liidu toimimise lepingu artikli 122 lõike 2 ning artiklite 136 ja 143 kohaselt. Sellegipoolest suureneb surve liikmesriikide rahalistele vahenditele ning selle leevendamiseks tuleks püüda nõukogu määrusega (EÜ) nr 1198/2006 (3) loodud Euroopa Kalandusfondi rahalisi vahendeid maksimaalselt ja optimaalselt kasutada.
            
         
               (3)
            
            
               Selleks et lihtsustada liidu rahastamise juhtimist, kiirendada investeeringute tegemist liikmesriikides ja piirkondades ning parandada rahastamise kättesaadavust majandusele, muudeti Euroopa Parlamendi ja nõukogu määrusega (EL) nr 387/2012 (4) määrust (EÜ) nr 1198/2006. Muudatusega anti luba suurendada Euroopa Kalandusfondist tehtavaid vahe- ja lõppmakseid kümne protsendipunkti võrra praegusest prioriteetse suuna kohta kehtivast kaasrahastamise määrast liikmesriikide puhul, kes on tõsistes finantsstabiilsusega seotud raskustes ning on taotlenud selle meetme kaudu abi saamist.
            
         
               (4)
            
            
               Määruse (EÜ) nr 1198/2006 kohaselt võib suuremat kaasrahastamise määra kohaldada 31. detsembrini 2013. Kuna teatavatel liikmesriikidel on ikka veel tõsiseid finantsstabiilsusega seotud probleeme, ei peaks suurema kaasrahastamise määra kohaldamist lubama tingimata vaid 2013. aasta lõpuni.
            
         
               (5)
            
            
               Liikmesriigid, kes saavad rahalist abi, peaksid saama ka suuremal määral kaasrahastamist rahastamiskõlblikkuse lõppkuupäevani ja taotleda seda oma lõppmakse taotlustes, isegi kui nad rahalist abi enam ei saa.
            
         
               (6)
            
            
               Seepärast tuleks määrust (EÜ) nr 1198/2006 vastavalt muuta.
            
         
               (7)
            
            
               Kriisi enneolematut mõju arvestades on kiiresti vaja vastu võtta toetusmeetmed. Seetõttu on asjakohane, et käesolev määrus jõustub selle Euroopa Liidu Teatajas avaldamise päeval,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 1198/2006 muudetakse järgmiselt.
   
               1)
            
            
               Artikli 76 lõike 3 sissejuhatav lause asendatakse järgmisega:
               „3.   Erandina artikli 53 lõikest 3 suurendatakse liikmesriigi taotlusel vahemakseid summa võrra, mis saadakse kümne protsendipunkti suuruse lisatoetuse kohaldamisega iga prioriteetse suuna jaoks ette nähtud selliste kaasrahastamismäärade suhtes (kuni maksimaalselt 100 %-ni), mida kohaldatakse viimati deklareeritud rahastamiskõlblike avaliku sektori kulude summa suhtes igas tõendatud kuluaruandes, mille on esitanud liikmesriik, kes vastab 31. detsembril 2013 või pärast seda kuupäeva ühele järgmistest tingimustest:”.
            
         
               2)
            
            
               Artikli 77 lõige 2 asendatakse järgmisega:
               „2.   Erandina artikli 53 lõikest 3 suurendatakse liikmesriigi taotlusel lõppmakseid summa võrra, mis saadakse kümne protsendipunkti suuruse lisatoetuse kohaldamisega iga prioriteetse suuna jaoks ette nähtud selliste kaasrahastamismäärade suhtes (kuni maksimaalselt 100 %-ni), mida kohaldatakse viimati deklareeritud rahastamiskõlblike avaliku sektori kulude summa suhtes igas tõendatud kuluaruandes, mille on esitanud liikmesriik, kes vastab 31. detsembril 2013 või pärast seda kuupäeva ühele artikli 76 lõike 3 punktides a, b ja c sätestatud tingimustest.”
            
         
               3)
            
            
               Artiklit 77a muudetakse järgmiselt:
               
                           a)
                        
                        
                           lõige 2 asendatakse järgmisega:
                           
                                       „2.
                                    
                                    
                                       Artikli 76 lõikes 3 ja artikli 77 lõikes 2 osutatud erandi annab komisjon sellise liikmesriigi kirjaliku taotluse alusel, kes vastab ühele artikli 76 lõike 3 punktides a, b ja c sätestatud tingimustest.”;
                                    
                                 
                     
                           b)
                        
                        
                           lõige 5 jäetakse välja.
                        
                     
         Artikkel 2
   Käesolev määrus jõustub selle Euroopa Liidu Teatajas avaldamise päeval.
   Seda kohaldatakse alates 1. jaanuarist 2014.
   
      Käesolev määrus on tervikuna siduv ja vahetult kohaldatav kõikides liikmesriikides.
      Strasbourg, 11. märts 2014
      
         
            Euroopa Parlamendi nimel
         
         
            president
         
         M. SCHULZ
      
      
         
            Nõukogu nimel
         
         
            eesistuja
         
         D. KOURKOULAS
      
   
   
      (1)  ELT C 341, 21.11.2013, lk 75.
   
      (2)  Euroopa Parlamendi 25. veebruari 2014. aasta seisukoht (Euroopa Liidu Teatajas seni avaldamata) ja nõukogu 11. märtsi 2014. aasta otsus.
   
      (3)  Nõukogu 27. juuli 2006. aasta määrus (EÜ) nr 1198/2006 Euroopa Kalandusfondi kohta (ELT L 223, 15.8.2006, lk 1).
   
      (4)  Euroopa Parlamendi ja nõukogu 19. aprilli 2012. aasta määrus (EL) nr 387/2012, millega muudetakse nõukogu määrust (EÜ) nr 1198/2006 Euroopa Kalandusfondi kohta seoses teatavate sätetega, mis käsitlevad finantsstabiilsuse säilitamisega tõsistes raskustes või sellises ohus olevate teatavate liikmesriikide finantsjuhtimist (ELT L 129, 16.5.2012, lk 7).